Diari Oficial de la Generalitat Valenciana


Sumari del DOGV 4271, del 14-06-2002 (2002/5310)

RESOLUCIÓ de 16 de maig de 2002, de la Sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Marc de cooperació entre la Universitat de València, l'Institut Valencià d'Estadística (IVE) i la Fundació Universitat-Empresa de València, per a la realització de pràctiques formatives dels estudiants universitaris.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4271

Data del DOGV
:   14-06-2002

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2002/5310


Data del document
:   16-05-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * Universitat de València
    * pràctiques de formació
    * cooperació administrativa
    * universitat

RESOLUCIÓ de 16 de maig de 2002, de la Sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Marc de cooperació entre la Universitat de València, l'Institut Valencià d'Estadística (IVE) i la Fundació Universitat-Empresa de València, per a la realització de pràctiques formatives dels estudiants universitaris. [2002/X5310]
  
Subscrit, després de la tramitació prèvia reglamentària, entre la Universitat de València, l'Institut Valencià d'Estadística (IVE) i la Fundació Universitat-Empresa de València, el 15 de gener de 2001, un Conveni Marc de cooperació per a la realització de pràctiques formatives dels estudiants universitaris, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0271/2002, i que figura com a annex d'esta resolució.
  
València, 16 de maig de 2002.- La sotssecretària del Secretariat del Govern i Relacions amb les Corts: Amparo Koninckx Frasquet.
  
Conveni marc de cooperació entre la Universitat de València, l'Institut Valencià d'Estadística (IVE), i la Fundació Universitat-Empresa de València, per a la realització de pràctiques formatives dels estudiants universitaris.
  
València, 15 de gener de 2001
  
Reunits:
  
El senyor Pedro Ruiz Torres, rector de la Universitat de València i CIF O-4233221-C, en el seu nom i representació. Està legitimat per este acte en virtut de l'article 112 dels Estatuts de la Universitat de València,
  
La senyora María Bonilla Musoles, directora de l'Institut Valencià d'Estadística (IVE), del sector empresarial Administració Autonòmica, amb domicili social a la Plaça de Nàpols i Sicília, 10 de València amb CIF Z-7623678-M, en el seu nom i representació. Està legitimat per este acte en virtut de poders atorgats per Resolució del president de la Comissió Executiva de l'IVE, de data 12.12.2000, DOGV nº 788, de 10.1.2001;
  
i el senyor Carlos Pascual de Miguel, president del Consell Social de la Universitat de València, com a president de la Fundació Universitat-Empresa de València, amb domicili social a València, c/ de la Nau núm. 2, i CIF G-46470738, en el seu nom i representació. Està legitimat per este acte en virtut de l'article 12 dels Estatuts.
  
Antecedents
  
1. El 24 de setembre de 1996 la Junta de Govern de la Universitat de València va aprovar la normativa que regula la realització de pràctiques formatives externes d'estudiants en empreses, institucions o entitats, modificada en Junta de Govern de 21 d'octubre de 1998.
  
2. El Reial Decret 1.845/1994, de 9 de setembre, que actualitza el Reial Decret 1.497/1981, de 19 de juny, de Programes de Cooperació Educativa, regula la realització de pràctiques formatives en entitats per part dels estudiants universitaris.
  
3. El Reial Decret 1.497/1987, de 27 de novembre, establix les directrius generals comunes dels plans d'estudi dels títols universitaris de caràcter oficial amb validesa a tot el territori nacional, i establix la possibilitat de valorar com a crèdits en el currículum universitari de l'estudiant la realització de pràctiques en empreses i entitats.
  
4. La Fundació Universitat-Empresa de València té encomanada la gestió del programa de pràctiques externes dels estudiants de la Universitat de València, i correspon al vicerector d'Extensió Universitària i Relacions amb la Societat la direcció i la coordinació d'eixe programa.
  
5. L'IVE reconeix la importància i la necessitat que per als estudiants té la realització de pràctiques formatives com a part integrant de la seua formació.
  
Ambdues parts es reconeixen plena capacitat per formalitzar este conveni, i, així, acorden establir les següents
  
Clàusules:
  
Primera. Per este conveni es crea el Programa de Cooperació Educativa entre la Universitat de València i l'IVE per a la realització de pràctiques formatives per part dels estudiants de la Universitat de València amb les quals completen els estudis universitaris.
  
En el marc d'este conveni cada centre o departament de la Universitat de València podrà subscriure convenis singulars amb l'IVE en els quals caldrà especificar, entre d'altres coses, les condicions, les característiques i els tipus de pràctiques que s'hagen de realitzar.
  
Per cada pràctica se subscriurà un annex en el qual es recolliran les dades, entre d'altres, referents a l'estudiant i a la titulació, al lloc, la durada i el període de realització de la pràctica, juntament amb les dades identificatives dels tutors de la Universitat, de la Empresa, el departament i les activitats que s'hagen de realitzar durant el període de la seua vigència.
  
Segona. Les pràctiques formatives que a l'empara del present conveni puguen realitzar els estudiants de la Universitat de València són «pràctiques integrades en el pla d'estudis» i «pràctiques voluntàries».
  
Tercera. L'IVE rebrà els estudiants per ella finalment seleccionats durant un període de temps que no serà superior al cinquanta per cent de la duració del curs acadèmic, se'n responsabilitzarà de la formació durant la seua estada, i designarà un professional que farà de tutor. Així mateix, la Universitat designarà un tutor, membre del personal docent i investigador, que en supervisarà l'execució i la valorarà després que haja acabat.
  
L'IVE facilitarà als tutors responsables de la Universitat l'accés als locals en què els estudiants estiguen realitzant les pràctiques, en companyia del tutor designat per aquella, sempre que la visita siga per motius relacionats amb les pràctiques i durant el seu desenvolupament.
  
Quarta. L'estudiant estarà subjecte al règim i dedicació que s'establesca en el programa i haurà d'aplicar-se amb tota diligència a les tasques que se li encomanen, mantindre's en contacte amb els seus tutors, adquirint el compromís de custòdia fidel i acurada de la documentació que se li entregue per a la realització dels treballs i, amb això l'obligació que ni la documentació ni la informació que ella conté arribe en cap cas a poder de terceres persones.
  
L'estudiant no podrà utilitzar per a sí ni proporcionar a tercers cap dada dels treballs realitzats, ni publicar, totalment o parcialm, el seu contingut sense autorització escrita de l'IVE.
  
Tota la informació estadística facilitada per l'IVE per al desenrotllament dels treballs està sotmesa al secret estadístic i protegida per la Llei 5/1990, de la Generalitat Valenciana, de 7 de juny, d'Estadística de la Comunitat Valenciana, i el Reglament que la desenrotlla, aprovat per Decret 11/1991, de 21 de gener, del Consell de la Generalitat Valenciana (DOGV núm. 1480 de 8 de febrer de 1991).
  
Quinta. L'IVE podrà aportar al programa una ajuda econòmica, quantitat que en cada cas es farà constar en l'annex juntament amb les dades indicades en la clàusula primera d'este document .
  
Sisena. La Universitat i l'Empresa no adquiriran d'altres obligacions ni compromisos distints dels que s'establixen en este document. En particular, no derivarà per a l' Empresa cap obligació de caràcter laboral, per no tindre esta condició la relació que s'establix, ni de seguretat social, per quedar cobertes les contingències d'eixa índole per l'assegurança escolar i per una assegurança de responsabilitat civil a càrrec de la Universitat.
  
Setena. En finalitzar el període de pràctiques l'IVE expedirà un certificat als estudiants, amb esment exprés de l'especialitat a la qual haja estat orientada la seua formació, la seua duració i el seu rendiment.
  
Així mateix, i en el termini de quinze dies des de l'acabament de la pràctica, l'estudiant haurà de presentar al seu centre universitari, seguint les instruccions d'este, o a la Fundació Universitat'Empresa de València, un informe o memòria sobre les activitats desenvolupades durant el període de pràctiques, amb una amplitud màxima de cinc folis. Els tutors de la pràctica donaran, en el seu cas, el vistiplau a l'informe.
  
Huitena. En cap cas ni per cap concepte l'IVE no podrà cobrir un lloc de treball amb els estudiants ni tan sols amb caràcter eventual o interí durant un període establert per a la realització de la pràctica.
  
Novena. Qualsevol de les parts podrà interrompre la pràctica per motiu justificat, que serà comunicat per escrit a la Fundació Universitat'Empresa de Valencia en el termini màxim de cinc dies des de la data de la interrupció.
  
Deu. El rector de la Universitat de València delega en els degans o directors de Centres i de Departaments el desenvolupament i seguiment del present conveni, i la signatura dels annexos prevists en el paràgraf tercer de la clàusula primera.
  
Onze. La Fundació Universitat'Empresa de València gestionarà el desenvolupament del present conveni i de totes aquelles actuacions que es deriven d'ell, sota la direcció i la coordinació del Rector de la Universitat de València o persona que delegue.
  
Dotze. El present conveni marc de pràctiques estarà vigent durant el curs acadèmic 2000/2001 i es prorrogarà automàticament cada curs, excepte en el cas de denúncia expressa per qualsevol de les parts, que serà comunicada per escrit a les altres parts abans de l'1 de juny del corresponent curs acadèmic.
  
I, perquè conste, i a un sol efecte, les parts signen, en tres exemplars, este document, expedit en sis folis de paper comú, l'últim dels quals signen els atorgants i segellen tots els altres, al lloc i en la data abans indicats.
  
Per la Universitat de València: Pedro Ruiz Torresç
  
Per l'Institut Valencià d'Estadística (IVE): Maria Bonilla Musoles.